 Gbajugbaja ojiṣẹ Ọlọrun nni, Wolii Elijah Ayọdele ti pariwo sita wi pe kawọn ọmọ Naijiria tete wa ni ifura, lori ọrọ Emilokan ti oludije sipo aarẹ labẹ asia ẹgbẹ oṣelu All Progressives Congress, APC, Aṣiwaju Bọla Ahmẹd Tinubu n pariwo lasiko yii.Wolii Elijah Ayọdele to jẹ alaṣẹ ati oludasilẹ ijọ INRI Evangelical Spiritual Church, lo sọrọ naa ninu atẹjade ti amugbalẹgbẹ ẹ lori ọrọ iroyin, Ọgbẹni Oluwatosin ọṣhọ gbe jade lọsan oni, ọjọ Iṣẹgun, Tusidee. O ni ọrọ Emilokan ti Tinubu n pa lasiko yii ni nnkan ṣe pẹlu ẹmi, to si lawọn eeyan ko fura nipa ẹ. Agba Wolii alasọtẹlẹ naa ni ọrọ naa kii ṣe ohun tawọn eeyan gbọdọ maa sọ, nitori pe ni nnkan ṣe pẹlu ipo aarẹ ti Tinubu n le ni tipatipa. Ẹ ma ṣe fi ọrọ anfaani ti APC ni ṣere, ko dagba to ninu oṣelu, o si n fẹ ipo aarẹ. Awọn ọrọ rẹ ni nnkan ṣe pẹlu ẹmi ju ọrọ ẹnu lasan lọ. Ọrọ naa kii ṣe lasan. Niṣe lo n sọrọ pẹlu aṣẹ. Ọrọ rẹ, ti ẹmi ni, ṣugbọn awọn ọmọ Naijiria ro pe ere lasan lo n ṣe. Ọrọ Emilokan naa ni nnkan ṣe pẹlu ẹmi. Emilokan ni lati ji ẹgbẹ oṣelu PDP ati Labour dide kuro loju oorun wọn. Ọrọ naa kọja ọrọ ẹnu lasan. Bi ẹ ko ba fẹ ki Tinubu jawe olubori, ẹni lati kọlu ọrọ Emilokan. Ẹgbẹ oṣelu PDP ati Labour ni lati ṣe iwadii itumọ Emilokan ninu ẹmi, ọrọ adiitu ni ọrọ tawọn ọmọ Naijiria fi n ṣere, kii ṣe ọrọ ere, ọrọ owe ni. Tinubu tiẹ tun le maa fi ṣere, awọn ti wọn ni oju ẹmi ni wọn le mọ itumọ ọrọ Emilokan naa. 